Transitorooftog in JHBŉ Veiligheidwag is Dinsdagoggend tydens ŉ transitorooftog in Johannesburg oorval en met vuurwapens aangehou. Volgens ao. Kay Makhubela, ŉ polisiewoordvoerder, het die rooftog buite die Pick n Pay van die Protea Glen-winkelsentrum in Soweto plaasgevind. “Twee gewapende mans het ŉ veiligheidswag van G4S met vuurwapens aangehou. Hy is oorval kort nadat hy ŉ boks geld by die Pick n Pay opgelaai het en in die voertuig wou klim,” het Makhubela gesê. Die rowers het in ŉ groen Volkswagen Golf met die geldboks en ŉ onbekende bedrag kontant gevlug. Geen skote is in die voorval gevuur nie en niemand is beseer nie. Volgens Makhubela ondersoek die polisie ŉ saak van gewapende roof.